钦定古今图书集成/明伦汇编/氏族典/第121卷 > 陈彭年
## 钦定古今图书集成/明伦汇编/氏族典/第121卷 > 陈彭年

按《宋史陈彭年传》：“彭年，字永年，抚州南城人。父省躬，
鹿邑令。彭年幼好学，年十三，著《皇纲论》万馀言，为江
左名辈所赏。唐主李煜闻之，召入宫，令子仲宣与之
游。金陵平，彭年师事徐铉为文。太平兴国中举进士，
雍熙二年始中第，调江陵府司理参军。因监决死囚，
怖之，换江陵主簿，历澧、怀二州推官。在怀深为知州”
乔惟岳倚任。会樊知古为河北转运，以亲嫌徙泽州，
丁内艰，免。御史中丞王化基荐其才，改卫尉寺丞，迁
秘书郎，为大理寺详断官。坐事出监湖州盐税，寻又
停官。真宗即位，复为秘书郎，乔惟岳刺史海州及知
苏、寿二州，并表彭年通判州事。咸平三年，屡上疏言
事，召试学士院，迁秘书丞、知阆州，未行，改金州。会诏
举贤良方正，翰林学士朱昂以彭年闻，召之，辞以贫
乏，请终秩。景德初，代还，直秘阁。杜镐、刁得荐其该博，
命直史馆兼崇文院检讨，又代潘慎修起居注。顷之，
预修《册府元龟》。三年，迁右正言，充龙图阁待制，赐金
紫，加刑部员外郎，与晁迥同知贡举。大中祥符中，议
建封禅，彭年预详定仪注。礼成，进秩工部郎中，加集
贤殿修撰。三年，改兵部郎中、龙图阁直学士，迁右谏
议大夫，兼秘书监。诏就赐食厅编次《太宗御集》，赐勋
上柱国。六年，召入翰林，充学士，兼龙图阁学士、同修
国史。真宗奉祀亳州太清宫，丁谓为经度制置使，以
彭年副之，又与谓同知礼仪院。礼成，加给事中，又为
天书同刻玉副使。《国史》成，迁工部侍郎。九年，拜刑部
侍郎、参知政事、判礼仪院，充会灵观使。《天禧大礼》，为
天书仪卫副使，又为参详仪制、奉宝册使。正月九日，
侍真宗朝天书。将诣太庙，退就中书阁中，如厕眩仆，
肩舆还家，遣中使挟医诊疗，旦夕存问。进兵部侍郎，
表求罢奉，不许。二月卒，年五十七。赠右仆射，谥“文僖。”
录子佺期大理寺丞，孙彦先太常寺奉礼郎。真宗前
后赐彭年御制歌诗凡六篇。彭年妻入谒，出彭年像
示之，赐赉甚厚。彭年性敏给，博闻强记，贵至通显，奉
养无异贫约。